钦定古今图书集成/明伦汇编/官常典/第749卷 > 夏统春
## 钦定古今图书集成/明伦汇编/官常典/第749卷 > 夏统春

按：《明外史忠义传》：“统春，字元文，桐城人。为诸生，慷慨
有才志，输财入国学。用保举授黄陂丞。尝摄黄安、黄
梅二县事，并著廉能声。崇祯十五年，贼犯黄陂，统春
已迁涪州判官，未赴，乃督众拒守，凡十五昼夜。贼忽
解去。统春度贼必再至，而众已疲甚，休于家。阅五日，
贼果突至，城遂陷。统春巷战，力竭被执，欲屈而用之”，
统春指贼魁大骂，贼怒，断其右手，复以左手指贼骂，
贼又断之，骂不已，乃割其舌，剜其目，犹以头触贼，遂
支解之。